Wole Soyinka
Wole Soyinka er en nigeriansk dramatiker og forfatter. Han modtog nobelprisen i litteratur i 1986 for sit engelsksprogede forfatterskab, der omfatter alle de store skrevne genrer, og for sin virksomhed som instruktør, skuespiller og politisk engageret kulturdebattør. Hans første roman i næsten halvtreds år, Chronicles from the Land of the Happiest People on Earth, 2021, er et portræt af nutidens Nigeria, sønderrevet af korruption, religiøs fanatisme og grådig kapitalisme.
Soyinkas første digte og noveller udkom i tidsskriftet Black Orpheus i 1950'erne. Den centrale Idanre and Other Poems (1967) trækker på yoruba-mytologiens figurer. Guddommen Ogun, som søger at bane vej mellem mennesker og guder, og som både bryder ned og bygger op, er en vigtig reference for Soyinka. Den meget krævende roman The Interpreters (1965) om nigerianske intellektuelle blev ingen succes hos publikum. Den blev fulgt op af endnu en roman, Season of Anomy (1973), der trækker på myten om Orfeus og Eurydike og udspiller sig i et landsbysamfund i perioden op til den nigerianske borgerkrig. I de senere erindringsværker, Aké, The Years of Childhood (1981, dansk titel: Aké. Barndomsårene, 1985) og Ìsarà. A Voyage around "Essay" (1989, dansk titel: Ìsarà. En rejse rundt om "Essay", 1991) og "You Must Set Forth At Dawn" (2006) skildrer Soyinka sin egen og faderens opvækst og ungdom i det vestlige Nigeria og sit eksil i 1990'erne. Begge Soyinkas forældre var lærere og præget af den britiske kolonisering. I Aké beskriver han en revolte mod kolonimagten, organiseret af hans mor.
I Nigeria er Soyinkas dramatik mere kendt end hans romaner og digte. Den første store dramatiske satsning var teaterstykket A Dance of the Forests, som Soyinka skrev i 1960 i forbindelse med Nigerias uafhængighed (trykt 1963). The Lion and the Jewel (opført 1959, trykt 1963) spidder latterlig følgagtighed over for vestlig kultur; The Trials of Brother Jero (1967) udstiller en religiøs charlatan, der rekrutterer sin godtroende menighed på Lagos' Bar Beach; The Beatification of Area Boy (1995) skildrer ung kærlighed i Lagos på et bagtæppe af markedskvinder, fabulanter og korrupte politikere. Stykkerne har været favoritter i afrikanske forsamlingshuse og skoler.
The Open Sore of a Continent: A Personal Narrative of the Nigerian Crisis (1997) er endnu et opgør med grådige multinationale selskaber og afrikanske magthavere. Soyinka er på evig kollisionskurs med Nigerias skiftende autoritære regeringer og er internationalt blevet symbol på kunstneres kamp mod korruption og undertrykkelse.
Soyinka kalder sin nye roman med den ironiske titel, Chronicles from the Land of the Happiest People on Earth (2021), et portræt af en nation. En kriminalintrige om salg af menneskelige organer folder sig ud som endnu en hudfletning af politikere, forbrydere og flamboyante religiøse ledere. Forfatteren begræder desillusionen hos en befolkning, der har mistet tilliden til samfundet og hinanden. Den nigerianske forfatter Ben Okri kalder romanen Soyinkas hævn over Nigerias herskende klasse.
Hele sit voksne liv har Soyinka været på pendulfart mellem Nord og Syd. Hans engagement i Biafrakrigen førte til et toårigt fængselsophold, hvor han skrev The Man Died: Prison Notes of Wole Soyinka (1972, dansk titel: Manden døde, 1979). Efter løsladelsen drog han i en periode i eksil, ligesom han gjorde i det 1990'erne under General Abachas diktatur. Han vendte tilbage til Nigeria i 1999 efter indførelsen af demokrati. Soyinka har været professor på universiteter i USA og Ghana og på Nigerias store universiteter i Ibadan og Ife.